Nou kan jy tekkies op jou troue dra | Maroela Media
Die bekende tekkie-maatskappy Converse het 'n nuwe reeks tekkies spesiaal vir troues uitgebring.
Dié nuwe troureeks is gemik op die bruid, bruidegom én die gevolg.
"Converse word gemaak met die mees innoverende tegnologie en is gemaak om die hele dag lank te dra, sodat jy in totale gemak tot laataand kan dans op jou troue," het Converse oor die skoene gesê.
Van die tekkies in die reeks het blinkers of harte op. Ander het ook die woord "bride" of "groom" op en jy kan selfs jou eie unieke styl ontwerp deur jou troudatum of jou gevolg se name op die skoen te laat druk.
Hierdie skoene raak al hoe gewilder juis vanweë die gebruik om twee verskillende uitrustings na die trouseremonie en dan na die onthaal toe aan te trek.
Baie bruide verkies deesdae 'n tradisionele trourok met hoëhakskoene vir die seremonie, waarna hulle iets gemakliker soos 'n korter rokkie of katpak met tekkies aantrek vir die onthaal, waarin hulle die hele aand lank partytjie kan hou.
Converse se troutekkiereeks bevat skoene in klassieke wit, blompatrone, hartpatrone, pienk, rooi, swart of met blinkers op sodat enigeen wat lus is vir iets unieks by hul troue, dit hier kan vind.